ལ་རྩེ་དང་འབྲེལ་བའི་ཡུལ་ལྷ་གཞི་བདག་གསོལ་མཆོད་ནི་བོད་ཀྱི་མི་སྡེའི་ཐུན་མོང་གི་མཛད་སྒོ་དང་ལོ་རྒྱུས་དྲན་གསོ།སྤྱི་ཚོགས་རིག་གནས་ངོས་ལེན་གྱི་མཚོན་རྟགས་གལ་ཆེན་ཞིག་ཡིན།མདོ་སྨད་བྱང་ཤར་ས་མཐའི་ལ་རྩེའི་ཞིབ་འཇུག་ནི།ངེད་ཀྱི་འབུམ་རམས་པའི་རྩོམ་ཡིག་གི་ནང་དོན་གྱི་ཆ་ཤས་སུ་གྱུར་བ་ལ།༢༠༠༩ལོར་ཀུན་ཕན་ཐེབས་རྩ་ཚོགས་པའི་ཞིབ་འཇུག་རོགས་དངུལ་ཐོབ་པར་བརྟེན།ཀན་སུའུ་ཞིང་ཆེན་སུའུ་ནན་ཡུའུ་ཀུའུ་རིགས་རང་སྐྱོང་རྫོང་ཆི་ཕེན་བོད་རིགས་ཤང་གི་ལ་རྩེའི་རིག་གནས་འཕེལ་འགྱུར་སྐོར་ལ་རྡོག་སྐོར་ཞིབ་འཇུག་བྱེད་སྐལ་བྱུང་།ཆི་ཕེན་བོད་རིགས་ཞང་གི་བོད་མི་ལ་ལོ་རྒྱུས་སུ་མདུང་ནག་ཁ་གསུམ་ཞེས་འབོད་པ་དང་།ཁོང་ཚོ་སྔ་མོ་ནས་མདོ་ལ་རིང་མོའི་བྱང་རྒྱུད་དུ་གཞིས་ཆགས་ཤིང་མངའ་ཁོངས་རྒྱ་ཆེ་བ་དང་།ཐོན་ཁུངས་ཕུན་སུམ་ཚོགས་ཤིང་ལོ་རྒྱུས་རིག་གནས་དར་རྒྱུན་རིང་།ཡུལ་འདིའི་ལྷོ་ཕྱོགས་ད་ལྟའི་མཚོ་སྔོན་ཞིང་ཆེན་གྱི་མདོ་ལ་རྫོང་དང་བྱང་མཚམས་ཅུ་ཆོན་དང་ཅ་ཡུ་གོན་གྲོང་ཁྱེར་དང་འབྲེལ་ཡོད།ས་ཁོངས་རྒྱ་ཁྱོན་ལ་སྤྱི་ལེ་གྲུ་བཞི་མ་༡༠༢༠༢ཡོད།ཡུལ་འདིར་ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པའི་དགོན་རྙིང་མདུང་ནག་འཇམ་དབྱངས་དགོན་པ་དང་།མདོ་ལ་རིང་མོའི་དབུ་རྩེ་ཕྲེང་ལ་སོགས་གནས་ཡོད།